CELEX: 52022PC0088
Language: el
Date: 2022-03-07
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Ναυτιλιακό Οργανισμό κατά την 105η σύνοδο της Επιτροπής Ναυτικής Ασφάλειας και κατά την 46η σύνοδο της Επιτροπής Διευκολύνσεων όσον αφορά την έγκριση, αφενός, απόφασης σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), και, αφετέρου, τροποποιήσεων της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.3.2022
            COM(2022) 88 final
            2022/0062(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Ναυτιλιακό Οργανισμό κατά την 105η σύνοδο της Επιτροπής Ναυτικής Ασφάλειας και κατά την 46η σύνοδο της Επιτροπής Διευκολύνσεων όσον αφορά την έγκριση, αφενός, απόφασης σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), και, αφετέρου, τροποποιήσεων της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL) 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά απόφαση για τον καθορισμό της θέσης που πρέπει να ληφθεί εξ ονόματος της Ένωσης κατά την 105η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού (MSC 105), η οποία θα πραγματοποιηθεί από τις 20 έως τις 29 Απριλίου 2022, και κατά την 46η σύνοδο της Επιτροπής Διευκολύνσεων του Διεθνούς Ναυτιλιακού Οργανισμού (FAL 46), η οποία θα πραγματοποιηθεί από τις 9 έως τις 13 Μαΐου 2022. 
            
            
               Στο πλαίσιο της MSC 104 προβλέφθηκε η έκδοση, κατά τη MSC 105, απόφασης της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας πολύ υψηλής συχνότητας (VHF) σωστικού σκάφους, με την οποία αναθεωρείται η απόφαση MSC.149 (77).
            
            
               Στο πλαίσιο της FAL 45 προβλέφθηκε η έγκριση, κατά τη FAL 46, τροποποιήσεων της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL).
            
            
               2.Πλαίσιο της πρότασης
            
            
               2.1.Η Σύμβαση περί Διεθνούς Ναυτιλιακού Οργανισμού 
            
            
               Με τη Σύμβαση περί Διεθνούς Ναυτιλιακού Οργανισμού (ΔΝΟ) ιδρύεται ο ΔΝΟ. Σκοπός του ΔΝΟ είναι να αποτελέσει ένα φόρουμ συνεργασίας στο πεδίο των ρυθμίσεων και των πρακτικών σε πάσης φύσεως τεχνικά θέματα που άπτονται της διεθνούς εμπορικής ναυτιλίας. Στόχος του είναι επίσης να ενθαρρύνει τη γενική αποδοχή των υψηλότερων κατά το δυνατόν προτύπων όσον αφορά την ασφάλεια της ναυτιλίας, την αποτελεσματικότητα της ναυσιπλοΐας, την πρόληψη και τον έλεγχο της θαλάσσιας ρύπανσης από πλοία, με την παράλληλη προώθηση ισότιμων όρων ανταγωνισμού. Ασχολείται επίσης με τον χειρισμό συναφών διοικητικών και νομικών θεμάτων.
            
            
               Η Σύμβαση άρχισε να ισχύει στις 17 Μαρτίου 1958.
            
            
               Όλα τα κράτη μέλη είναι συμβαλλόμενα μέρη της Σύμβασης. Η Ένωση δεν είναι συμβαλλόμενο μέρος της Σύμβασης.
            
            
               Όλα τα κράτη μέλη είναι συμβαλλόμενα μέρη της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL), η οποία εγκρίθηκε στις 9 Απριλίου 1965 και άρχισε να ισχύει στις 5 Μαρτίου 1967. Η Ένωση δεν είναι συμβαλλόμενο μέρος της σύμβασης FAL.
            
            
            
               2.2.Ο Διεθνής Ναυτιλιακός Οργανισμός 
            
            
               Ο Διεθνής Ναυτιλιακός Οργανισμός (ΔΝΟ) είναι ο ειδικευμένος οργανισμός των Ηνωμένων Εθνών που είναι αρμόδιος για την ασφάλεια και την προστασία της ναυτιλίας και την πρόληψη της θαλάσσιας ρύπανσης από τα πλοία. Είναι η αρχή που καθορίζει διεθνή πρότυπα για την ασφάλεια, την προστασία και τις περιβαλλοντικές επιδόσεις της διεθνούς ναυτιλίας. Ο κύριος ρόλος του είναι η διαμόρφωση δίκαιου και αποτελεσματικού ρυθμιστικού πλαισίου του ναυτιλιακού κλάδου, το οποίο να είναι παγκοσμίως αποδεκτό και να εφαρμόζεται παγκοσμίως. 
            
            
               Η συμμετοχή στον ΔΝΟ είναι ανοικτή σε όλα τα κράτη, όλα δε τα κράτη μέλη της ΕΕ είναι μέλη του ΔΝΟ. Οι σχέσεις της ΕΕ με τον ΔΝΟ βασίζονται κυρίως στη συμφωνία συνεργασίας και συντονισμού που συνάφθηκε μεταξύ του Διακυβερνητικού Ναυτιλιακού Συμβουλευτικού Οργανισμού (IMCO) και της Επιτροπής των Ευρωπαϊκών Κοινοτήτων το 1974.
            
            
               Η Επιτροπή Ναυτικής Ασφάλειας του ΔΝΟ απαρτίζεται από όλα τα μέλη του ΔΝΟ και συνέρχεται τουλάχιστον μία φορά ετησίως. Εξετάζει κάθε θέμα που εμπίπτει στο αντικείμενο του Οργανισμού και αφορά τα βοηθήματα ναυσιπλοΐας, τη ναυπήγηση και τον εξοπλισμό πλοίων, την επάνδρωση από άποψη ασφάλειας, τους κανόνες πρόληψης συγκρούσεων, τον χειρισμό επικίνδυνων φορτίων, τις διαδικασίες και τις απαιτήσεις ασφάλειας της ναυτιλίας, τα υδρογραφικά στοιχεία, τα ημερολόγια πλοίων και τη ναυτοπλοϊκή καταγραφή, τη διερεύνηση θαλάσσιων ατυχημάτων, την περισυλλογή και διάσωση, καθώς και κάθε άλλο θέμα που αφορά άμεσα την ασφάλεια της ναυτιλίας. 
            
            
               Η Επιτροπή Διευκολύνσεων του ΔΝΟ απαρτίζεται από όλα τα μέλη του ΔΝΟ και συνέρχεται τουλάχιστον μία φορά ετησίως. Ασχολείται με θέματα που αφορούν τη διευκόλυνση της διεθνούς θαλάσσιας κυκλοφορίας, συμπεριλαμβανομένης της άφιξης, παραμονής και αναχώρησης πλοίων, προσώπων και φορτίων από λιμένες. Η εν λόγω επιτροπή ασχολείται επίσης με τις ηλεκτρονικές συναλλαγές, συμπεριλαμβανομένης της έννοιας της ενιαίας θυρίδας, και έχει ως στόχο να διασφαλίσει την επίτευξη σωστής ισορροπίας μεταξύ της ρύθμισης και της διευκόλυνσης του διεθνούς θαλάσσιου εμπορίου.
            
            
               Τόσο η Επιτροπή Ναυτικής Ασφάλειας όσο και η Επιτροπή Διευκολύνσεων του ΔΝΟ αποτελούν μηχανισμό εκτέλεσης των καθηκόντων που τους ανατίθενται από τη Σύμβαση του ΔΝΟ, τη Συνέλευση του ΔΝΟ ή το Συμβούλιο του ΔΝΟ, ή κάθε άλλου καθήκοντος, αποδεκτού από τον ΔΝΟ, που εμπίπτει στο ανωτέρω πεδίο εφαρμογής το οποίο μπορεί να τους ανατεθεί στο πλαίσιο ή βάσει άλλης διεθνούς πράξης. Οι αποφάσεις της Επιτροπής Ναυτικής Ασφάλειας και της Επιτροπής Διευκολύνσεων, καθώς και των επικουρικών οργάνων τους, εκδίδονται με την πλειοψηφία των μελών τους. 
            
            
         
         
            
               2.3.Η προς έκδοση πράξη της Επιτροπής Ναυτικής Ασφάλειας του ΔΝΟ
            
            
               Από τις 20 έως τις 29 Απριλίου 2022, στο πλαίσιο της MSC 105, πρόκειται να εγκριθεί σχέδιο απόφασης της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77). 
            
            
               Σκοπός της προς έκδοση απόφασης είναι η βελτίωση των προτύπων επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, τα οποία είχαν εγκριθεί παλαιότερα με την απόφαση MSC.149.(77).
            
            
            
               2.4.Η προς έκδοση πράξη της Επιτροπής Διευκολύνσεων του ΔΝΟ
            
            
               Από τις 9 έως τις 13 Μαΐου 2022, στο πλαίσιο της FAL 46, πρόκειται να εγκριθούν τροποποιήσεις της σύμβασης FAL. Σκοπός των προβλεπόμενων τροποποιήσεων είναι η επανεξέταση και η επικαιροποίηση του παραρτήματος της σύμβασης FAL, με σκοπό το εν λόγω παράρτημα να προσεγγίσει περισσότερο τις απαιτήσεις του κανονισμού (ΕΕ) 2019/1239 και τους συμφωνηθέντες επιχειρησιακούς κανόνες για την εφαρμογή του εν λόγω κανονισμού, συγκεκριμένα με την καθιέρωση υποχρεωτικής ηλεκτρονικής διαβίβασης μέσω ενιαίας θυρίδας, με την αποφυγή της επανάληψης στοιχείων δεδομένων, με την πρόληψη της χρήσης εντύπων για τη διαβίβαση πληροφοριών και με την κατάργηση της απαίτησης για ιδιόχειρη υπογραφή.  
            
            
               3.Θέση που πρέπει να ληφθεί εξ ονόματος της Ένωσης
            
            
               3.1.Απόφαση της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77)
            
            
               Κατά την 8η σύνοδο της υποεπιτροπής για τη ναυσιπλοΐα, τις επικοινωνίες και την έρευνα και διάσωση (NCSR 8), η οποία πραγματοποιήθηκε σε εικονικό περιβάλλον από τις 19 έως τις 23 Απριλίου 2021, η υποεπιτροπή συμφώνησε επί σχεδίου απόφασης της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC 149(77), με σκοπό την έγκριση στο πλαίσιο της MSC 104 και την επακόλουθη υιοθέτηση στο πλαίσιο της MSC 105.
            
            
               Στο πλαίσιο της MSC 104 εγκρίθηκαν οι προβλεπόμενες τροποποιήσεις, και η παράγραφος 12.8.2.9 της έκθεσης της MSC 104 (MSC 104/18) αναφέρει ότι οι τροποποιήσεις προβλέπεται να υιοθετηθούν κατά τη MSC 105. 
            
            
               Στο πλαίσιο της NSCR 8 η θέση της Ένωσης ήταν να υποστηρίξει τις προτάσεις στη Διεθνή Επιτροπή Ραδιοναυτιλίας CIRM (NCSR 8/6/2) και στην Ιαπωνία (NCSR 8/6/4) για την τροποποίηση της απόφασης MSC.149(77) σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, ώστε να ληφθεί υπόψη η ενιαία ερμηνεία που συμφωνήθηκε στο πλαίσιο της NCSR 7 και να προταθεί η χρήση του εγγράφου NCSR 8/6/4 (Ιαπωνία) ως βάση για την τροποποίηση της απόφασης. 
            
            
               Η Ένωση θα πρέπει να υποστηρίξει τις τροποποιήσεις αυτές, καθώς θα βελτιώσουν τα πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, τα οποία είχαν εγκριθεί παλαιότερα με την απόφαση MSC 149(77), προκειμένου να καλυφθεί ο εκσυγχρονισμός του παγκόσμιου ναυτιλιακού συστήματος κινδύνου και ασφάλειας (GMDSS) και να συμπεριληφθεί η ενιαία ερμηνεία όσον αφορά τις ημερομηνίες ισχύος των μπαταριών για τις φορητές αμφίδρομες συσκευές ασύρματης τηλεφωνίας VHF σωστικού σκάφους.
            
            
               3.2.Τροποποιήσεις της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL)
            
            
               Κατά την 42η σύνοδό της η FAL ενέκρινε νέα εισήγηση για την «Επανεξέταση και επικαιροποίηση του παραρτήματος της σύμβασης FAL» με στόχο την ενίσχυση των διατάξεων που αφορούν την ηλεκτρονική διαβίβαση πληροφοριών, προκειμένου να συμπεριληφθεί σαφής υποχρέωση των δημόσιων αρχών να καθιερωθεί ενιαία θυρίδα, να καθιερωθεί η αρχή της υποβολής δηλώσεων άπαξ, να επιβληθεί η χρήση του συνοπτικού εγχειριδίου του ΔΝΟ για τη διευκόλυνση και τις ηλεκτρονικές συναλλαγές (IMO Compendium on Facilitation and Electronic Business) ώστε να διασφαλιστεί η εναρμόνιση των ορισμών των δεδομένων, να αποσαφηνιστούν οι λειτουργίες των εντύπων FAL στο πλαίσιο της ηλεκτρονικής διαβίβασης και να καταργηθεί η απαίτηση για ιδιόχειρη υπογραφή. Η νέα εισήγηση συμπεριλήφθηκε στη διετή ημερήσια διάταξη για την περίοδο 2018-2019 και στην προσωρινή ημερήσια διάταξη για τη FAL 43, με στόχο το 2021 ως έτος ολοκλήρωσης. Εν προκειμένω, στο πλαίσιο της FAL 42 αποφασίστηκε η συγκρότηση ομάδας αλληλογραφίας σχετικά με την επανεξέταση και την επικαιροποίηση του παραρτήματος της σύμβασης FAL υπό τον συντονισμό της Γαλλίας, και ανατέθηκε στο εν λόγω κράτος μέλος να ξεκινήσει επανεξέταση του παραρτήματος της σύμβασης FAL και να καταρτίσει τροποποιήσεις προς περαιτέρω εξέταση στο πλαίσιο της FAL 43. 
            
            
               Στο πλαίσιο της FAL 43 εγκρίθηκαν οι εργασίες της ομάδας αλληλογραφίας και αποφασίστηκαν, μεταξύ άλλων, τα εξής:
            
            
               ·η συνιστώμενη πρακτική για τη δημιουργία ενιαίας θυρίδας θα πρέπει να μετατραπεί σε πρότυπο·
            
            
               ·ο ορισμός της ενιαίας θυρίδας θα πρέπει να είναι γενικός ορισμός·
            
            
               ·το συνοπτικό εγχειρίδιο του ΔΝΟ δεν θα πρέπει να αποτελεί μέρος του παραρτήματος της σύμβασης FAL, αλλά θα πρέπει να υπάρχει μόνο παραπομπή σε αυτό·
            
            
               ·στην κατάσταση πληρώματος δεν θα πρέπει να περιλαμβάνεται υποχρέωση θεώρησης (εάν απαιτείται) για την άδεια εξόδου στην ξηρά·
            
            
               ·η συγκρότηση εθνικών επιτροπών διευκόλυνσης θα πρέπει να παραμείνει ως συνιστώμενη πρακτική·
            
         
         
            
               ·απαιτήθηκαν περαιτέρω συζητήσεις σχετικά με το κατά πόσον τα στοιχεία δεδομένων που αναφέρονται στο παράρτημα της σύμβασης FAL θα πρέπει να εξακολουθήσουν να παρατίθενται ανά διατύπωση ή αν θα πρέπει να συμπεριληφθεί ένας συνολικός κατάλογος σε προσάρτημα. 
            
            
               Η επιτροπή ενέκρινε επίσης την εκ νέου συγκρότηση της ομάδας αλληλογραφίας για την επανεξέταση και την επικαιροποίηση του παραρτήματος της σύμβασης FAL, υπό τον συντονισμό της Γαλλίας. 
            
            
               Στο πλαίσιο της FAL 44 εγκρίθηκε η χρήση ενοποιημένου κύριου καταλόγου δεδομένων στο προσάρτημα του παραρτήματος της σύμβασης FAL και συμφωνήθηκε να συγχωνευθούν, σε ένα ενιαίο πρότυπο, τα υφιστάμενα πρότυπα σχετικά με τις απαιτήσεις επαλήθευσης ταυτότητας για καθεμία από τις δηλώσεις του παραρτήματος της σύμβασης FAL. Επιπλέον, η επιτροπή ενέκρινε την εκ νέου συγκρότηση της ομάδας αλληλογραφίας για την επανεξέταση και την επικαιροποίηση του παραρτήματος της σύμβασης FAL, υπό τον συντονισμό της Γαλλίας, και συμφώνησε να παραταθεί το έτος ολοκλήρωσης-στόχος έως το 2023. 
            
            
               Στο πλαίσιο της FAL 45 εγκρίθηκαν οι προβλεπόμενες τροποποιήσεις του παραρτήματος της σύμβασης FAL, και στην παράγραφο 4.17 της έκθεσης της FAL (FAL 45/22) αναφέρεται ότι οι τροποποιήσεις προβλέπεται να υιοθετηθούν κατά τη FAL 46. 
            
            
               Στο πλαίσιο της FAL 42, η θέση της Ένωσης ήταν να υποστηρίξει την πρόταση της Τουρκίας (FAL 42/14) για νέα εισήγηση σχετικά με την «Επανεξέταση και επικαιροποίηση του παραρτήματος της σύμβασης FAL». Επιπλέον, οι αποφάσεις που ελήφθησαν στο πλαίσιο των FAL 43, FAL 44 και FAL 45 ήταν σύμφωνες με τις θέσεις της Ένωσης.
            
            
               Ως εκ τούτου, η Ένωση θα πρέπει να υποστηρίξει τις εν λόγω τροποποιήσεις, καθώς με αυτές το παράρτημα της σύμβασης FAL θα προσεγγίσει περισσότερο τις απαιτήσεις του κανονισμού (ΕΕ) 2019/1239, και να εγκρίνει τους συμφωνηθέντες επιχειρησιακούς κανόνες για την εφαρμογή του εν λόγω κανονισμού, συγκεκριμένα να καταστεί υποχρεωτική η ηλεκτρονική διαβίβαση μέσω ενιαίας θυρίδας, να αποφεύγεται η επανάληψη στοιχείων δεδομένων, να αποτρέπεται η χρήση εντύπων για τη διαβίβαση πληροφοριών και να καταργηθεί η απαίτηση για ιδιόχειρες υπογραφές. 
            
            
               3.3.Σχετική νομοθεσία της ΕΕ και αρμοδιότητα της ΕΕ
            
            
               3.3.1.Απόφαση της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77) 
            
            
               Οι φορητές αμφίδρομες συσκευές ασύρματης τηλεφωνίας VHF σωστικού σκάφους καλύπτονται από την οδηγία 2014/90/ΕΕ σχετικά με τον εξοπλισμό πλοίων, καθώς περιλαμβάνονται ως στοιχείο 5.17 στον εκτελεστικό κανονισμό (ΕΕ) 2021/1158 της Επιτροπής, της 22ας Ιουνίου 2021, σχετικά με τις απαιτήσεις σχεδιασμού, κατασκευής και επιδόσεων και τα πρότυπα δοκιμών για τον εξοπλισμό πλοίων, καθώς και για την κατάργηση του εκτελεστικού κανονισμού (ΕΕ) 2020/1170
                  1
               . Ο εκτελεστικός κανονισμός (ΕΕ) 2021/1158 αναφέρεται στην απόφαση MSC.149(77) του ΔΝΟ για την έγκριση των αναθεωρημένων προτύπων επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους. 
            
            
               Ως εκ τούτου, τα πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους που πρόκειται να εγκριθούν στο πλαίσιο της MSC 105 θα επηρεάσουν τις απαιτήσεις που ισχύουν δυνάμει της οδηγίας 2014/90/ΕΕ. 
            
            
            
               3.3.2.Τροποποιήσεις της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL)
            
            
               Η οδηγία 2010/65/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ
                  2
                (στο εξής: οδηγία για τις διατυπώσεις υποβολής δηλώσεων) αποσκοπεί στην απλούστευση και την εναρμόνιση των διοικητικών διαδικασιών που εφαρμόζονται στις θαλάσσιες μεταφορές, μέσω της τυποποίησης της ηλεκτρονικής διαβίβασης πληροφοριών και του εξορθολογισμού των διατυπώσεων υποβολής δηλώσεων. Το άρθρο 7 της οδηγίας υποχρεώνει τα κράτη μέλη της Ένωσης να αποδέχονται έντυπα FAL για την εκπλήρωση των διατυπώσεων υποβολής δηλώσεων. Στο άρθρο 2 στοιχείο γ) της οδηγίας τα «έντυπα FAL» ορίζονται ως τα «τυποποιημένα έντυπα που προβλέπει η σύμβαση FAL». Επιπλέον, ο κατάλογος των εντύπων FAL παρέχεται στο μέρος Β του παραρτήματος της οδηγίας 2010/65/ΕΕ.
            
            
               Το 2019 η ΕΕ εξέδωσε τον κανονισμό (ΕΕ) 2019/1239 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση ευρωπαϊκού περιβάλλοντος ναυτιλιακής ενιαίας θυρίδας και για την κατάργηση της οδηγίας 2010/65/ΕΕ
                  3
                (στο εξής: κανονισμός EMSWe). Ο εν λόγω κανονισμός έχει τεθεί σε ισχύ, αλλά θα εφαρμόζεται μόνο από τις 15 Αυγούστου 2025. Εντός του νέου αυτού πλαισίου, γίνονται σημαντικά βήματα για την περαιτέρω μείωση του διοικητικού φόρτου και την αύξηση της αποτελεσματικότητας και της ελκυστικότητας των θαλάσσιων μεταφορών. Προβλέπεται η δημιουργία ενός ευρωπαϊκού περιβάλλοντος ναυτιλιακής ενιαίας θυρίδας (EMSWe) με κοινό σύνολο δεδομένων, εναρμονισμένες διεπαφές υποβολής δηλώσεων και την εφαρμογή της αρχής «μόνον άπαξ». Το «σύνολο δεδομένων EMSWe» ορίζεται στο άρθρο 2 σημείο 8 του κανονισμού ως «ο πλήρης κατάλογος των στοιχείων δεδομένων που απορρέουν από τις υποχρεώσεις υποβολής δηλώσεων». Το παράρτημα του κανονισμού απαριθμεί τις υποχρεώσεις υποβολής δηλώσεων και περιλαμβάνει όλα τα έντυπα FAL στο μέρος Β. Επιπλέον, το άρθρο 3 παράγραφος 3 τρίτο εδάφιο του κανονισμού ορίζει ότι «[ό]ταν αξιολογεί κατά πόσον στοιχεία δεδομένων πρέπει να περιληφθούν στο σύνολο δεδομένων EMSWe, η Επιτροπή λαμβάνει υπόψη ανησυχίες όσον αφορά την ασφάλεια, καθώς και τις αρχές της σύμβασης FAL, και συγκεκριμένα την αρχή να δηλώνονται μόνο ουσιώδεις πληροφορίες και να τηρείται στο ελάχιστο ο αριθμός των στοιχείων». 
            
            
               Ως εκ τούτου, οι τροποποιήσεις του παραρτήματος της σύμβασης FAL που πρόκειται να εγκριθούν στο πλαίσιο της FAL 46 θα επηρεάσουν την εφαρμογή των προαναφερόμενων κανόνων της οδηγίας 2010/65/ΕΕ και, από την ημερομηνία έναρξης εφαρμογής του, του κανονισμού (ΕΕ) 2019/1239. 
            
            
               3.3.3.Αρμοδιότητα της ΕΕ
            
            
               Η απόφαση της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), θα επηρεάσει το δίκαιο της Ένωσης, ιδίως την εφαρμογή της οδηγίας 2014/90/ΕΕ.
            
            
               Οι τροποποιήσεις του παραρτήματος της σύμβασης FAL θα επηρεάσουν το δίκαιο της Ένωσης, ιδίως την εφαρμογή της οδηγίας 2010/65/ΕΕ και, από την ημερομηνία έναρξης εφαρμογής του, του κανονισμού (ΕΕ) 2019/1239.
            
            
               Ως εκ τούτου, η Ένωση έχει αποκλειστική αρμοδιότητα δυνάμει του άρθρου 3 παράγραφος 2 τελευταία φράση της ΣΛΕΕ και, επομένως, είναι αναγκαίο να καθοριστεί η θέση της Ένωσης όσον αφορά τις πράξεις για την έγκριση των προαναφερόμενων τροποποιήσεων.  
            
            
               4.Νομική βάση
            
         
         
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  4
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  5
               .
            
            
               4.1.2.Εφαρμογή στην προκειμένη περίπτωση
            
            
               Η Επιτροπή Ναυτικής Ασφάλειας και η Επιτροπή Διευκολύνσεων του ΔΝΟ είναι όργανα που έχουν συσταθεί με συμφωνία, και συγκεκριμένα με τη Σύμβαση περί Διεθνούς Ναυτιλιακού Οργανισμού. 
            
            
               Οι πράξεις τις οποίες καλούνται να εκδώσουν οι επιτροπές του ΔΝΟ είναι πράξεις που παράγουν έννομα αποτελέσματα. Οι προς έκδοση πράξεις μπορούν να επηρεάσουν με καθοριστικό τρόπο το περιεχόμενο των κάτωθι νομοθετημάτων της ΕΕ:
            
            
               –Οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου. Αυτό οφείλεται στο ότι οι φορητές αμφίδρομες συσκευές ασύρματης τηλεφωνίας VHF σωστικού σκάφους καλύπτονται από την οδηγία 2014/90/ΕΕ σχετικά με τον εξοπλισμό πλοίων, καθώς περιλαμβάνονται ως στοιχείο 5.17 στον εκτελεστικό κανονισμό (ΕΕ) 2021/1158 της Επιτροπής σχετικά με τις απαιτήσεις σχεδιασμού, κατασκευής και επιδόσεων και τα πρότυπα δοκιμών για τον εξοπλισμό πλοίων, καθώς και για την κατάργηση του εκτελεστικού κανονισμού (ΕΕ) 2020/1170. 
            
            
               –Οδηγία 2010/65/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ και, από την ημερομηνία έναρξης εφαρμογής του, κανονισμός (ΕΕ) 2019/1239 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση ευρωπαϊκού περιβάλλοντος ναυτιλιακής ενιαίας θυρίδας και για την κατάργηση της οδηγίας 2010/65/ΕΕ (κανονισμός EMSWe). Αυτό οφείλεται στο ότι το άρθρο 7 της οδηγίας υποχρεώνει τα κράτη μέλη της Ένωσης να αποδέχονται έντυπα FAL για την εκπλήρωση των διατυπώσεων υποβολής δηλώσεων, ενώ το άρθρο 3 του κανονισμού (ΕΕ) 2019/1239 ορίζει ότι «[ό]ταν αξιολογεί κατά πόσον στοιχεία δεδομένων πρέπει να περιληφθούν στο σύνολο δεδομένων EMSWe, η Επιτροπή λαμβάνει υπόψη ανησυχίες όσον αφορά την ασφάλεια, καθώς και τις αρχές της σύμβασης FAL, και συγκεκριμένα την αρχή να δηλώνονται μόνο ουσιώδεις πληροφορίες και να τηρείται στο ελάχιστο ο αριθμός των στοιχείων».
            
            
            
               Ως εκ τούτου, η έγκριση
            
            
               –της απόφασης της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), 
            
            
               και των τροποποιήσεων 
            
            
               –του παραρτήματος της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL) 
            
            
               θα επηρεάσουν το δίκαιο της Ένωσης, ειδικότερα την οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου· την οδηγία 2010/65/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ· και, από την ημερομηνία έναρξης εφαρμογής του, τον κανονισμό (ΕΕ) 2019/1239 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση ευρωπαϊκού περιβάλλοντος ναυτιλιακής ενιαίας θυρίδας και για την κατάργηση της οδηγίας 2010/65/ΕΕ (κανονισμός EMSWe).
            
            
               Οι προς έκδοση πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
         
         
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τις θαλάσσιες μεταφορές. Συνεπώς, η ουσιαστική νομική βάση της προτεινόμενης απόφασης είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2022/0062 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στον Διεθνή Ναυτιλιακό Οργανισμό κατά την 105η σύνοδο της Επιτροπής Ναυτικής Ασφάλειας και κατά την 46η σύνοδο της Επιτροπής Διευκολύνσεων όσον αφορά την έγκριση, αφενός, απόφασης σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), και, αφετέρου, τροποποιήσεων της σύμβασης περί διευκολύνσεως της διεθνούς ναυτιλιακής κινήσεως (σύμβαση FAL) 
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής, 
            
            
               Εκτιμώντας τα ακόλουθα:
            
            
               (1)Η Σύμβαση περί Διεθνούς Ναυτιλιακού Οργανισμού (ΔΝΟ) άρχισε να ισχύει στις 17 Μαρτίου 1958. 
            
            
               (2)Ο ΔΝΟ είναι ειδικευμένος οργανισμός των Ηνωμένων Εθνών που είναι αρμόδιος για την ασφάλεια και την προστασία της ναυτιλίας και την πρόληψη της θαλάσσιας και της ατμοσφαιρικής ρύπανσης από τα πλοία. Όλα τα κράτη μέλη της Ένωσης είναι μέλη του ΔΝΟ. Η Ένωση δεν είναι μέλος του ΔΝΟ.
            
            
               (3)Σύμφωνα με το άρθρο 28 στοιχείο β) της σύμβασης του ΔΝΟ, η Επιτροπή Ναυτικής Ασφάλειας αποτελεί μηχανισμό εκτέλεσης των καθηκόντων που της ανατίθενται σύμφωνα με την εν λόγω σύμβαση, από τη Συνέλευση του ΔΝΟ ή από το Συμβούλιο του ΔΝΟ, ή κάθε άλλου καθήκοντος, αποδεκτού από τον ΔΝΟ, που εμπίπτει στο πεδίο εφαρμογής του ανωτέρω άρθρου, το οποίο μπορεί να ανατεθεί στην Επιτροπή Ναυτικής Ασφάλειας βάσει οποιασδήποτε άλλης διεθνούς πράξης. 
            
            
               (4)Σύμφωνα με το άρθρο 48 στοιχείο α) της σύμβασης του ΔΝΟ, η Επιτροπή Διευκολύνσεων μπορεί να εγκρίνει τροποποιήσεις της σύμβασης περί διευκολύνσεως της διεθνούς ναυτιλιακής κινήσεως (στο εξής: σύμβαση FAL)
                  6
               . Όλα τα κράτη μέλη είναι συμβαλλόμενα μέρη της σύμβασης FAL. Η Ένωση δεν αποτελεί συμβαλλόμενο μέρος της εν λόγω σύμβασης.
            
            
               (5)Η Επιτροπή Ναυτικής Ασφάλειας, κατά την 105η σύνοδό της που θα πραγματοποιηθεί από τις 20 έως τις 29 Απριλίου 2022, πρόκειται να εγκρίνει απόφαση σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας πολύ υψηλής συχνότητας (VHF), με την οποία αναθεωρείται η απόφαση MSC.149(77).
            
            
               (6)Η Επιτροπή Διευκολύνσεων, κατά την 46η σύνοδό της που θα πραγματοποιηθεί από τις 9 έως τις 13 Μαΐου 2022, πρόκειται να εγκρίνει τροποποιήσεις του παραρτήματος της σύμβασης FAL. 
            
            
               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά την 105η σύνοδο της Επιτροπής Ναυτικής Ασφάλειας, δεδομένου ότι η προς έκδοση απόφαση της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), θα μπορεί να επηρεάσει με καθοριστικό τρόπο το περιεχόμενο του δικαίου της Ένωσης, και συγκεκριμένα την οδηγία 2014/90/ΕΕ του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με τον εξοπλισμό πλοίων και την κατάργηση της οδηγίας 96/98/ΕΚ του Συμβουλίου
                  7
               . 
            
         
         
            
               (8)Η έγκριση της απόφασης της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77), θα βελτιώσει τα πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, τα οποία είχαν εγκριθεί παλαιότερα. Ως εκ τούτου, η Ένωση θα πρέπει να υποστηρίξει την απόφαση, δεδομένου ότι σκοπός της είναι η κάλυψη του εκσυγχρονισμού του παγκόσμιου ναυτιλιακού συστήματος κινδύνου και ασφάλειας (GMDSS) και η συμπερίληψη της ενιαίας ερμηνείας όσον αφορά τις ημερομηνίες ισχύος των μπαταριών για τις φορητές αμφίδρομες συσκευές ασύρματης τηλεφωνίας VHF σωστικού σκάφους.
            
            
               (9)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά την 46η σύνοδο της Επιτροπής Διευκολύνσεων, δεδομένου ότι οι προβλεπόμενες τροποποιήσεις του παραρτήματος της σύμβασης FAL θα μπορούν να επηρεάσουν με καθοριστικό τρόπο το περιεχόμενο του δικαίου της Ένωσης, και συγκεκριμένα την οδηγία 2010/65/ΕΕ του Ευρωπαϊκού Κοινοβουλίου και του Συμβουλίου, της 20ής Οκτωβρίου 2010, σχετικά με τις διατυπώσεις υποβολής δηλώσεων για τα πλοία κατά τον κατάπλου ή/και απόπλου από λιμένες των κρατών μελών και για την κατάργηση της οδηγίας 2002/6/ΕΚ
                  8
                και, από την ημερομηνία έναρξης εφαρμογής του, τον κανονισμό (ΕΕ) 2019/1239 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη θέσπιση ευρωπαϊκού περιβάλλοντος ναυτιλιακής ενιαίας θυρίδας και για την κατάργηση της οδηγίας 2010/65/ΕΕ (κανονισμός EMSWe)
                  9
               .
            
            
               (10)Με τις τροποποιήσεις του παραρτήματος της σύμβασης FAL το εν λόγω παράρτημα θα προσεγγίσει περισσότερο τις απαιτήσεις του κανονισμού (ΕΕ) 2019/1239 και τους συμφωνηθέντες επιχειρησιακούς κανόνες για την εφαρμογή του εν λόγω κανονισμού, συγκεκριμένα με την καθιέρωση υποχρεωτικής ηλεκτρονικής διαβίβασης μέσω ενιαίας θυρίδας, με την πρόληψη της επανάληψης στοιχείων δεδομένων, με την πρόληψη της χρήσης εντύπων για τη διαβίβαση πληροφοριών και με την κατάργηση της απαίτησης ιδιόχειρων υπογραφών. 
            
            
               (11)Η θέση της Ένωσης πρόκειται να εκφραστεί από τα κράτη μέλη της Ένωσης τα οποία είναι μέλη της Επιτροπής Ναυτικής Ασφάλειας και της Επιτροπής Διευκολύνσεων του ΔΝΟ, τα οποία ενεργούν από κοινού,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά την 105η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού (στο εξής: ΔΝΟ) είναι ότι συμφωνεί με την έγκριση της απόφασης της MSC σχετικά με πρότυπα επιδόσεων για τις φορητές αμφίδρομες συσκευές ασύρματης τηλεφωνίας VHF σωστικού σκάφους, με την οποία αναθεωρείται η απόφαση MSC.149(77). 
            
            
               Άρθρο 2
            
            
               Η θέση που πρέπει να ληφθεί εξ ονόματος της Ένωσης κατά τη 46η σύνοδο της Επιτροπής Διευκολύνσεων του ΔΝΟ είναι ότι συμφωνεί με την έγκριση τροποποιήσεων του παραρτήματος της σύμβασης περί διευκολύνσεως της διεθνούς ναυτιλιακής κινήσεως (στο εξής: σύμβαση FAL).
            
            
               Άρθρο 3
            
            
               1.Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη της Επιτροπής Ναυτικής Ασφάλειας του ΔΝΟ, τα οποία ενεργούν από κοινού.
            
            
               2.Η θέση που αναφέρεται στο άρθρο 2 εκφράζεται από τα κράτη μέλη της Ένωσης που είναι μέλη της Επιτροπής Διευκολύνσεων του ΔΝΟ, τα οποία ενεργούν από κοινού.
            
            
               Άρθρο 4 
            
            
               Η παρούσα απόφαση απευθύνεται στα κράτη μέλη.  
            
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 254 της 16.7.2021, σ. 1.
               
               
                  
                     (2)
                  
                        ΕΕ L 283 της 29.10.2010, σ. 1.
               
               
                  
                     (3)
                  
                        ΕΕ L 198 της 25.7.2019, σ. 64.
               
               
                  
                     (4)
                  
                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψη 64. 
               
               
                  
                     (5)
                  
                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64. 
               
               
                  
                     (6)
                  
                  
                        Η σύμβαση FAL άρχισε να ισχύει στις 5 Μαρτίου 1967.
                  
               
               
                  
                     (7)
                  
                        ΕΕ L 257 της 28.8.2014, σ. 146.
               
               
                  
                     (8)
                  
                        ΕΕ L 283 της 29.10.2010, σ. 1.
               
               
                  
                     (9)
                  
                        ΕΕ L 198 της 25.7.2019, σ. 64.